༄༅།  ། རིན་པོ་ཆེ་དབང་གི་རྒྱལ་པོའི་སྦྱིན་སྲེག་བཞུགས། ། ༄༅།  ། གསུམ་པ་མཇུག་གི་སྦྱིན་སྲེག་བྱ་བའི་མན་ངག་ནི།  ལས་སྦྱོར་འགྲུབ་པའི་གནད་ཡིན་ཏེ།  རྣལ་འབྱོར་པས་འདིའི་བསྙེན་སྒྲུབ་ཅི་རིགས་པ་ཐོན་པ་ན།  གང་དུ་བྱ་བའི་གནས་དབེན་ཞིང་རང་གི་ཡིད་དང་མཐུན་པའི་ནུབ་ཕྱོགས་ཀྱི་ཆའམ།  བདེན་བྲལ་དུ་མཎྜལ་དམར་པོ་མདའ་སྐོར་མ་གཅིག་གི་སྟེང་དུ།  རིན་པོ་ཆེ་དབང་གི་ཐབ་ཁུང་ཟླ་གམ་དམར་པོ་རྒྱར་ཁྲུ་གང་བ།  ཟབས་སུ་ཁ་ཁྱེར་ནས་བརྩིས་ཏེ།  རང་གི་ཆག་ཁྲུ་ཕྱེད་པ་ཞིག་བྱས་པའི་མཐིལ་དུ།  པདྨ་དམར་པོ་འདབ་མ་བརྒྱད་པའི་ལྟེ་བར།  རྡོ་རྗེ་རྒྱ་གྲམ་མམ།  ལྕགས་ཀྱུས་མཚན་ཞིང་།  ཡང་ཐབ་ཁུང་གི་མཐིལ་ནས་རང་གི་རྩེ་སོར་བཞི་ཕྱིར་བྱིན་གྱིས་གཞོལ་བར་དོར་ནས།  ཡར་གྱེན་ལ་དཔངས་སུ་སོར་བཞི་བརྩིགས་པའི་ཁ་ཁྱེར་ཕྱིར་རང་གི་རྩེ་སོར་བཞི་དོར་ནས།  ནང་དུ་བྱིན་གྱིས་གཞོལ་བར་བྱས་པའི་
ཁོར་ཡུག་ཀུན་ཏུ།  རིགས་བདག་སྣང་མཐའི་ཕྱག་མཚན་མེ་ཏོག་པདྨ་དང་།  ཡལ་འདབ་དང་ཟེའུ་འབྲུ་ལ་སོགས་པས་ཤིན་ཏུ་རྒྱས་པའི་རི་མོས་མཛེས་པར་བྱས་ཤིང་༑  ཐབ་དེའི་ཕྱི་རོལ་ཏུ་སོར་གཉིས་དོར་བར་སྟེགས་བུ་གྲུ་བཞི་པའི་གྲྭའི་ཟུར་བཞིར་ཟླ་བ་ཕྱེད་པ།  དེའི་སྟེང་དུ་རྡོ་རྗེ་རྩེ་གསུམ་པ་རེས་མཚན་པ།  སྟེགས་བུ་དེའི་ཕྱི་རོལ་གྱི་མཎྜལ་གྱི་ལོགས་ཟུར་རྣམས་ཀྱི་ཐ་མར་རྡོ་རྗེའི་ཕྲེང་བས་ཤིན་ཏུ་མཛེས་པར་བསྐོར་ཞིང་།  སྟེགས་བུ་དང་ཕྲེང་བའི་མེ་རི་དེ་དག་གི་བར་གྱི་ཕྱོགས་བཞིར་རྣམ་སྣང་ལ་སོགས་པ་བདེ་བར་གཤེགས་པ་བཞིའི་ཕྱག་མཚན།  ཤར་ནས་གཡས་སྐོར་དུ་རྣམ་སྣང་གི་ཕྱག་མཚན་འཁོར་ལོ་རྩིབས་དྲུག་པ་དང་།  རིན་འབྱུང་གི་རིན་པོ་ཆེ་ཟུར་གསུམ་འབར་བ་དང་།  སྣང་མཐའི་པདྨ་དམར་པོ་འདབ་མ་བརྒྱད་པ་དང་།  དོན་གྲུབ་ཀྱི་རལ་གྲི་ལྗང་སྔོན་སོར་དྲུག་པས་མཚན་པ་རྣམས་ལེགས་པར་བྲིས་ལ།  ཡང་ཐབ་ཁུང་གི་ཕྱི་ནང་ཐམས་ཅད་དུ།  པདྨ་དང་།  ཀུ་མུ་ཏ་དང་།  ཨུག་ཆོས་ལ་སོགས་པའི་མེ་ཏོག་དམར་པོ་དངོས་སམ་བྲིས་པའི་ཚུལ་གྱིས་སིལ་མར་གཅལ་དུ་བཀྲམ་སྟེ།  དེ་ནས་རང་འདུག་པའི་གཡོན་ཕྱོགས་སུ།  མཆོད་གཏོར་གྱི་གདན་ཁྲུ་གང་པའི་དབུས་སུ།  པདྨ་འདབ་བརྒྱད་བྲིས་པའི་སྟེང་དུ།  མཆོད་ཡོན།  ཞབས་བསིལ།  ཞལ་བསིལ།  བསང་གཏོར༑  མེ་ཏོག་ལ་སོགས་པ་ཕྱིའི་མཆོད་པ་རྣམ་པ་ལྔ་ལ་སོགས་པ་ཅི་འབྱོར་བ་དང་།  གཏོར་མ་བཟང་བ་རྒྱན་ལྡན་གསུམ་མམ།  བཞི་ཙམ་བཤམས་ལ་ཅི་རིགས་པར་དབུལ་ཞིང་།  ཡང་གཡས་ཕྱོགས་སུ་ཡམ་ཤིང་ལ་སོགས་པའི་གདན་ཁྲུ་གང་བའི་དབུས་སུ་སྣ་ཚོགས་རྡོ་རྗེའམ།  ཆོས་འབྱུང་བྲིས་པའི་སྟེང་དུ།  བསྲེག་རྫས༑  མེ་ཏོག་དང་།  འབྲས་བུ་དམར་པོ་འབྱུང་བའི་ཤིང་གི་རིགས་དང་།  པདྨ་ཆེ་ཆུང་དང་།  ཀུ་མུ་ཏ་དམར་པོ་དང་།  ཐང་མ་སྒྲོན་ཤིང་ངམ་ཤུག་པ་ལ་སོགས་པའི་ཤིང་ཐང་ཆུ་འབྱུང་བའི་རིགས་དང་།  ཁྱད་པར་དུ་ཡང་དབང་གི་ཡམ་ཤིང་ལ།  ཙནྡན་དམར་པོ།  སེང་ལྡེང་།  པ་ལ་ཤཀ་ར་བཱི་ར་དང་།  བིལ་བའི་ཤིང་དང་།  མཛོ་མོ་ཤིང་དང་།  ཙམ་པ་ཀའི་མེ་ཏོག་དང་།  མེ་ཏོག་དང་ཤིང་ཐོག་དམར་པོའི་རིགས་གཞན་ཡང་ཇི་སྙེད་པ་དང་།  ཞུན་མར་དང་།  འབྲུ་མར་དང་།  དཀར་གསུམ་མངར་གསུམ་དང་།  སྐེ་ཚེ་དང་།  ལན་ཚྭ་དང་།  མངར་གསུམ་དང་སྦྱར་བའི་ཟས་མཆོག་དང་།  ཞོ་ཟན་དང་།  འབྲས་ཆན་དང་།  འབྲས་ལ་སོགས་པའི་འབྲུ་སྣ་དང་།  དར་སྣ་དང་།  རིན་པོ་ཆེའི་རིགས་སྣ་ཚོགས་པ་དང་།  སྨན་སྣ།  རྩྭ་ཀུ་ཤ་དང་།  དཱུར་བ་དང་།  པྲི་ཡང་ཀུ།  རྡོ་ཐལ་མེད་པའི་སོ་རྩི་ལ་སོགས་པ་དྲག་པོའི་རྫས་མ་གཏོགས་པ་རྣམས་སྟ་གོན་ལེགས་པར་བྱས་ལ།  དེ་ནས་རྣལ་འབྱོར་པས་རང་གི་མི་བསྐྱོད་པ་ལ་ཙནྡན་དམར་པོའི་ཕྱེ་མ་བཏབ་པའི་ཆུས་ལུས་རིལ་པོའམ།  ཡན་ལག་སྨད་ལྔ་ཙམ་ཁྲུས་བྱས་ཏེ།  ཐོག་མར་བསང་གཏོར་གྱི་ཆུ་ལ།  རང་གིས་ཁྲོ་བོ་བདུད་རྩི་འཁྱིལ་བའི་བསྒོམ་བཟླས་ཅུང་ཟད་བྱས་ལ༑  དེ་ནས་ལག་པ་གཡས་པས་རྩྭ་ཀུ་ཤའམ།  རྡོ་རྗེའི་རྩེ་མོས་བསང་གཏོར་གྱི་ཆུ་ནས་གཏོར་ཞིང་།  ཨ་མྲྀ་ཏའི་སྔགས་ཀྱིས་རང་དང་།  གནས་ཁང་དང་།  མཆོད་རྫས་བསྲེག་རྫས་དང་བཅས་པ་ཐམས་ཅད་ཀྱི་མ་དག་པའི་སྐྱོན་དང་དྲི་མའི་རིགས་ཐམས་ཅད་ཕྱིར་བསངས་ལ།  དེ་ནས་སྒྲུབ་པ་པོ་རང་གིས་དར་ལ་སོགས་པའི་གོས་དམར་པོ་མཛེས་ཤིང་གསར་པ་གྱོན་ཞིང་།  རྫས་དམར་པོ་ཡང་བཏགས་ནས་འབོལ་སྟན་ལ་སོགས་པའི་སྟན་ཆེས་མཐོན་པོ་ལ།  སྤྱོད་ལམ་རྡོ་རྗེ་སྐྱིལ་ཀྲུང་ངམ་ཕྱེད་ཀྲུང་གིས།  དབང་ལ་ཁ་ནུབ་བམ།  དབང་ལྡན་དུ་བལྟས་ལ་འདུག་སྟེ།  ཐོག་མར་བླ་མ་དཀོན་མཆོག་ཡི་དམ་དང་བཅས་པ་ལ་སྐྱབས་འགྲོ་མང་དུ་བྱ་ཞིང་།  དེ་ནས་ཁྱད་པར་གྱི་སེམས་བསྐྱེད་སྔོན་དུ་སོང་བས།  ཐུན་མོང་བའི་སྲུང་འཁོར་བསྒོམས་པའི་ནང་དུ།  རང་ཡི་དམ་གྱི་ལྷ་གང་ཡིན་པ་དེ།  འདིར་སྐུ་མདོག་དམར་པོ་བསྐྱེད་ནས།  དེའི་སྙིང་པོ་བཟླས་པ་ཅུང་ཟད་བྱས་ལ།  སྔར་བཤམས་པའི་གཏོར་མ་རྣམས་དབུལ་ཞིང་།  སྐབས་འདིར་སོ་སོར་བསྔོ།  དེའི་རྗེས་ལ།  ཨོཾ་ཤཱུ་ནྱཏཱའི་སྔགས་ཀྱིས་འཁོར་འདས་ཀྱི་ཆོས་ཐམས་ཅད་སྟོང་པར་སྦྱངས་པའི་ངང་ལས།  དབང་གི་ཐབ་ཁུང་དུ་སྔར་གྱི་བུད་ཤིང་གི་རིགས་རྣམས་ཟླ་གམ་གྱི་རྣམ་པར་ཁ་ཁྱེར་བས་ཅུང་ཟད་དམའ་བར་བཅེར་བ་རྣམས།  ཧཱུྃ་ངམ་ཧྲཱྀཿགང་རུང་ལས་ལྷའི་གཞལ་ཡས་ཁང་།  ནང་ཡངས་ཤིང་ཕྱི་རོལ་རྒྱ་ཆེ་བ།  ཕྱི་ནང་ཐམས་ཅད་ཤིན་ཏུ་དྭངས་ཤིང་ཐོགས་པ་མེད་པ་བསྐྱེད་པའི་བར་དུ།  རྃ་ལས་མེའི་དཀྱིལ་འཁོར་གྲུ་གསུམ་དམར་པོ་འབར་བའི་ནང་དུ།  པདྨ་དམར་པོ་དང་ཉི་མའི་དཀྱིལ་འཁོར་གྱི་ཁར།  རྃ་ལས་འཇིག་རྟེན་པའི་མེ་ལྷ་སྐུ་མདོག་ཤིན་ཏུ་དམར་བ།  སྐུ་ཤིན་ཏུ་རིད་ཅིང་ཞལ་གཅིག་འཛུམ་ལ་ཁྲོ་བ།  སྤྱན་གསུམ་རབ་ཏུ་གཡོ་བ།  ཕྱག་བཞི་པ།  གཡས་གཉིས་ཀྱིས་སྐྱབས་སྦྱིན་དང་བགྲང་ཕྲེང་འཛིན་པ།  གཡོན་པ་གཉིས་ཀྱིས་དབྱུ་གུ་གསུམ་པ་དང་སྤྱི་བླུགས་འཛིན་པ།  སྐུ་ལ་རིན་པོ་ཆེ་དང་རུས་པའི་རྒྱན་གྱིས་སྤྲས་པ།  རལ་པའི་ཐོར་ཚུགས་ཅན༑  དབུ་སྐྲ།  སྨ་ར།  སྨིན་མ་རྣམས་དམར་སེར་ཅན།  ཞབས་གཉིས་ཀྱིས་སྐྱིལ་ཀྲུང་ཕྱེད་པའི་གར་གྱིས་ར་སྐྱེས་ཁམ་པ་ལ་ཞོན་པ།  དྲང་སྲོང་གི་ཆ་བྱད་ཅན་གསལ་བར་བསྐྱེད་ལ།  དེ་ནས་རང་གི་སྙིང་གའི་ས་བོན་ལས།  འོད་ཟེར་ལྕགས་ཀྱུ་ལྟ་བུ་འཕྲོས་པས་སྤྱན་དྲངས་པར་བསམ་ཞིང་།  ལྕགས་ཀྱུའི་ཕྱག་རྒྱ་བྱས་ཏེ།  ཚུར་སྤྱཽན་ཚུར་སྤྱོན་མེ་ལྷ་ཆེ།  ། ལྷ་ཡི་དྲང་སྲོང་བྲམ་ཟེའི་མཆོག། སྲེག་བླུགས་ཞལ་ཟས་བཞེད་སླད་དུ།  ། འདིར་ནི་ཡང་དག་བསྙེན་པར་མཛོད།  ། ཨོཾ་ཨགྣ་ཡེ་ས་པ་རི་ཝཱ་ར་ཨེ་ཧྱེ་ཧི།  ཞེས་བརྗོད་པས།  མེ་ལྷའི་གནས་ཤར་ལྷོ་མཚམས་ནས་ཡེ་ཤེས་པའི་མེ་ལྷ་སྔ་མ་ལྟ་བུ་དྲང་སྲོང་གི་ཚོགས་ཐམས་ཅད་ཀྱིས་ཡོངས་སུ་བསྐོར་བ་མདུན་གྱི་ནམ་མཁར་སྤྱན་དྲངས་པ་ལ།  མཆོད་རྫས་རྣམས་ཀྱིས་མཆོད།  དེ་ནས་ཐལ་མོ་སྦྱར་ལ།  མེ་སྟེ་བསྲེག་བྱ་ཟ་བའི་ལྷ།  ། དྲང་སྲོང་རྒྱལ་པོ་གདོན་གྱི་བདག༑ ཤར་ལྷོ་མེ་ལྷ་འཁོར་བཅས་ལ།  ། མཆོད་ཅིང་བསྟོད་དེ་ཕྱག་ཀྱང་འཚལ༑ ༑ ཞེས་པས་བསྟོད་པ་བྱས་ལ།  ཛཿཧཱུྃ་བྃ་ཧོཿཞེས་བརྗོད་པས།  དམ་ཚིག་པ་ལ་གཉིས་མེད་དུ་བསྟིམ་ཞིང་།  མེ་ལྷ་དེའི་སྙིང་གར་པད་ཉིའི་གདན་ལ།  རང་གི་ས་བོན་ལས་དབང་གི་ལྷ་ཁྲོ་བོ་འདོད་རྒྱལ་ཡབ་ཡུམ་བསྐྱེད་ཅིང་།  ཡེ་ཤེས་པ་དགུག་གཞུག་བྱས་ཏེ།  དེ་ནས་གླུ་ཤིང་བྲ་མ།  ནིམ་པ་ལ་དཔལ་འབར་བྱས་ལ།  ཨོཾ་བཛྲ་ཛྭ་ལ་རྃ་ཧཱུྃ།  ཞེས་བརྗོད་ཅིང་།  རླུང་གཡབ་དང་བཅས་པས་མེ་སྦར་ཞིང་༑  དེ་ནས་མཆོད་རྫས་རྣམས་སོ་སོའི་སྔགས་ཀྱིས་བྱིན་གྱིས་བརླབས་ལ་འབུལ།  དེ་ནས་ཡམ་ཤིང་དང་བཅས་པའི་བསྲེག་རྫས་རྣམས་ཡི་གེ་གསུམ་གྱིས་བདུད་རྩི་ལྔ་ལ་མཆོད་ཡོན་ལ་སོགས་པའི་རྫས་ཕུན་སུམ་ཚོགས་པས་བརྒྱན་པར་བྱིན་གྱིས་བརླབས་ནས།  ལག་པ་གཡས་མཆོག་སྦྱིན་བྱས་པའི་མཐེབ་སྲིན་གཉིས་ཀྱིས་བཟུང་ནས་གཡས་སུ་བསྐོར་ཤིང་།  ཤིན་ཏུ་གུས་པའི་རིམ་པས་དབུལ་ཞིང་།  དེ་ཡང་ཐོག་མར་མེ་ལྷ་འཁོར་བཅས་ལ།  ཨོཾ་ཨགྣ་ཡེ་ཝ་ཤཾ་ཀུ་རུ་ཧོཿསྭཱ་ཧཱ།  ཞེས་པས་བརྒྱ་ཙམ་འབུལ།  དེའི་རྗེས་ལ་དབང་གི་ལྷ་ཁྲོ་བོ་འདོད་རྒྱལ་ཡབ་ཡུམ།  འཁོར་བཅས་ཀྱི་ཞལ་ཅུང་ཟད་གདངས་པར་བསམས་པའི་ནང་དུ།  ཧཱུྃ་ལས་བྱུང་བའི་ལྗགས་ཀྱི་རྩེ་མོར་རང་གི་ས་བོན་ཧྲཱིཿལྟ་བུ་ཉིད་ཀྱིས་མཚན་པའི་འོད་ཀྱིས་དྲངས་ཤིང་གསོལ་བས་ཤིན་ཏུ་མཉེས་ཤིང་ཚིམ་ནས།  སྒྲུབ་པ་པོ་ལ་དངོས་གྲུབ་གནང་བར་བསམས་ཏེ།  རང་གི་སྙིང་པོའི་སྔགས་གང་ཡིན་གྱི་གཤམ་དུ།  ཝ་ཤཾ་ཀུ་རུ་ཧོཿཞེས་བརྗོད་པས་བརྒྱ་རྩའམ།  སྟོང་རྩ་ལ་སོགས་པ་ཅི་རིགས་སུ་ཕུལ་ཏེ།  འདིར་མེ་ལེགས་པར་འབར་བ་ན།  དགེ་མི་དགེའི་མེ་པྲ་ཡང་ཡིད་ཀྱིས་བརྟགས་ལ།  མེ་པྲ་དགེ་ན།  གདོན་བགེགས་ལ་སོགས་མི་འབྱུང་བས་ཤིན་ཏུ་དགའ་བ་བསྒོམ་ཞིང་།  གལ་ཏེ་མི་དགེ་བའི་རྟགས་ཤིག་བྱུང་ན་གདོན་བགེགས་ལ་སོགས་འབྱུང་སྲིད་པས།  ཨམྲྀ་ཏའི་སྔགས་ཀྱིས་རྫས་རྣམས་བསངས་ལ་རེ་ཞིག་དབུལ་ཞིང་།  དགེ་བ་ལ་བརྩོན་པས་བཟློག་པར་བྱ་གསུངས་༑  དེ་ཡང་དགེ་བའི་རྟགས་ནི།  མེ་ལྕེའི་རྣམ་པ་ཉིད་འོད་ལྟར།  ། ཤིན་ཏུ་དམར་ཞིང་གཡས་སུ་འཁྱིལ།  ། ནག་ནོག་མེད་ཅིང་སྣུམ་ལ་མཛེས།  ། དུད་པ་མེད་ཅིང་དྲི་ཞིམ་ལྡན།  ། འབར་སླ་མེ་ལྕེ་མི་ཆད་ཅིང་།  ། པི་ཝང་རྫ་རྔ་ལ་སོགས་པའི༑ ༑ རོལ་མོའི་སྒྲ་མཆོག་ཡིད་འོང་སྒྲོགས།  ། བཀྲ་ཤིས་རྟག་བརྒྱད་གཟུགས་ལྡན་ཞིང་།  ། ལྷ་ཡི་ཕྱག་མཚན་དབྱིབས་འདྲ་སོགས།  ། དགེ་བའི་རྟགས་མཚན་ཡིན་ཞེས་གསུངས།  ། ཡང་མི་དགེ་བའི་རྟགས་མཚན་ནི།  མེ་ལྕེ་འབར་ཀ་དུད་པ་ཆེ༑ ༑ དུམ་བུར་ཆད་ཅིང་མེ་སྟག་འཕྲོ།  ། དྲག་པོ་སྒྲ་ལྡན་དྲི་མི་ཞིམ།  ། རྩེ་གསུམ་སྤྲིན་འདྲ་བ་གླང་མགོ། གསལ་ཤིང་དབྱིབས་འདྲ་རྩུབ་ཅིང་ནུབ།  ། མདོར་ན་མདོག་དབྱིབས་མི་སྡུག་ཅིང་།  ། ཡི་གར་མི་འོང་སྣ་ཚོགས་རྣམས།  ། མི་དགེའི་རྟགས་མཚན་ཡིན་ཞེས་གསུངས།  ། སྦྱྀན་སྲེག་ཟིན་པའི་མཐར་ཚོགས་ལ་རོལ་ཞིང་༑  ཐལ་མོ་སྦྱར་བས་མེ་ཏོག་བཟུང་སྟེ།  གང་ཡང་བདག་རྨོངས་བློ་ཡིས་ནི༑ ༑ མ་འབྱོར་བ་དང་ཉམས་པ་དང་།  ། བགྱིས་པ་དང་ནི་བགྱིད་སྩལ་བ།  ། དེ་ཀུན་མགོན་པོས་བཟོད་པར་བཞེས།  ། ཞེས་བརྗོད་པས།  ཉེས་སྐྱོན་རྣམས་ཡུལ་མཆོག་ཏུ་གྱུར་པ་རྣམས་ལ་བཟོད་པར་གསོལ་ཞིང་།  རང་གི་གནས་སྐབས་དང་མཐར་ཐུག་གི་འདོད་དོན་ལ་གསོལ་བ་དྲག་ཏུ་བཏབ་ལ།  ཆོ་ག་དང་།  བཟླས་བརྗོད་དང་།  རྫས་ཡོ་བྱད་ལ་སོགས་པའི་ལྷག་ཆད་རྣམས།  ཨོཾ་བཛྲ་ས་ཏྭ་ཨཱཿཧཱུྃ་ཕཊ་སྭཱ་ཧཱ།  ཞེས་བརྗོད་པས་ཁ་བསྐངས་ནས།  མཐར།  ཨོཾ་ཁྱེད་ཀྱིས་སེམས་ཅན་དོན་ཀུན་མཛོད།  ། ཅེས་བརྗོད་པའི་རྗེས་ལ།  དབང་གི་ལྷ་རྣམས་ལ།  ཨོཾ་བཛྲ་མུཿཞེས་པ་དང་།  མེ་ལྷ་རྣམས་ལ།  ཨོཾ་ཨགྣ་ཡེ་གཙྪཿཞེས་བརྗོད་ཅིང་།  སེ་གོལ་གདབ་པས་སོ་སོའི་གནས་སུ་གཤེགས་སུ་གསོལ་ཏེ།  མཐར་སྦྱིན་སྲེག་གི་ཐལ་བ་ལ་སོགས་པ་རྣམས།  གཞན་དོན་དགེ་བའི་ཡིད་ཀྱིས།  རྒྱ་མཚོར་འབབ་པའི་ཆུ་བོར་རོལ་མོའི་སྒྲ་དང་བཅས་ནས་དོར་བ་དང་།  སེམས་ཅན་ཅི་རིགས་པ་རྣམས་ལ་སྦྱིན་པ་ལ་སོགས་པ་བྱས་ལ།  ལས་ཀྱི་རྗེས་མི་མངོན་པར་བྱས་ཏེ།  དགའ་སྟོན་རྒྱ་ཆེན་པོ་ལ་རོལ་བར་བྱ་གསུང་།  དེ་ལྟར་ན་རང་གི་དབང་གི་སྔགས་ཀྱི་བསྙེན་པ་ཅི་ཙམ་སོང་བའི་བཅུ་ཆའི་སྦྱིན་སྲེག་ཚུལ་བཞིན་ཅི་འགྲུབ་བྱས་ན།  ལྷག་ཆད་ལ་སོགས་པའི་སྐྱོན་རྣམས་དག་ནས།  ཤིན་ཏུ་དབང་དུ་བསྡུ་བའི་འགྲུབ་ཐག་ཉེ་ཞིང་༑  མཆོག་ཐུན་མོང་གི་དངོས་གྲུབ་རྣམས་མྱུར་དུ་འབྱུང་བར་ངེས་གསུང་།  རིན་པོ་ཆེ་དབང་གི་སྦྱིན་སྲེག་བྱ་བའི་མན་ངགབླ་མ་བ་རི་བ་ལ་སོགས་པའི་ཞལ་ནས་བྱུང་བའི་བདུད་རྩིའི་ཆུ་རྒྱུན་དམ་པ།  དཔལ་ལྡན་ས་སྐྱ་པཎྜི་ཏས་གཞན་དོན་དུ་རྒྱས་པར་བཀོད་པ་རྫོགས་སོ། །  ། ། འདི་ཡང་ཤིན་ཏུ་གནད་ཆེ་བས།  གཞན་ལ་གསང་བ་གལ་ཆེ། །  ། ། ༄༅།  ཁྲོ་བོ་∶¡Ãརྨེ་བརྩེགས་ཀྱི་(《¡¶ལུ》¡-སྟོབས་པོ་ཆེའི་)སྒྲུབ་ཐབས་བཞུགས།  །